Кавказ зауэм теухуауэ
Кавказ зауэм,ХIХ лIэщIыгъуэм Урысей пащтыхьыгъуэмрэ иужькIэ тетыгъуэр зыубыда Совет властымрэ ирагъэкIуэкIа административнэ зэхъуэкIыныгъэхэм я зэранкIэ адыгэ (шэрджэс) лъэпкъыр и Хэкум гуэша щыхъуащ, щIыналъэкIи зэпэщхьэхуэу, езыхэми шапсыгъ, къэбэрдей, адыгей, шэрджэс фIэщыгъэхэр къыхуагупсысауэ.
Сыт хуэдэу щыта Шэрджэсыр — иджыпсту картэм имытыж къэралыр? Абы теухуа куэд къыбжаIэ революцэм и пэ къихуэ лъэхъэнэм дунейм къытехьа тхыгъэхэу «Кавказ» серием и къыкIэлъыкIуэ къыдэкIыгъуэм хыхьахэм. Котляровхэ Мариерэ Викторрэ я тхылъ тедзапIэм «Черкесия» фIащауэ къыщыдэкIа а тхылъым итщ тхыдэдж цIэрыIуэхэмрэ Урысейм и къэрал къулыкъущIэхэмрэ я лэжьыгъэхэр, къыщыхъуа зэман елъытауэ зэкIэлъыхьауэ.
Томих хъу «История войны и владычества русских на Кавказе» тхылъыр зи IэдакъэщIэкI Дубровин Н. Ф. (1837-1904) а лэжьыгъэм къыщихь «Черкесия (адыге)» статьям щыжеIэ адыгэ лъэпкъхэр зыуэ зэрыщытыр.
Тхылъым итщ Кавказым куэду тетхыхьа этнограф Люлье Л. Я. (1805 — 1862) адыгэ лъэпкъым триухуа лэжьыгъиплI. Адыгэхэм я этнографием увыпIэшхуэ щаубыд генерал Карлгоф Николай и IэдакъэщIэкIхэм икIи а лэжьыгъэхэм ящыщ зыр, «О политическом устройстве черкесских племен, населяющих северо-восточный берег Черного моря» зыфIищар, лэжьыгъэм хагъэхьащ. Апхуэдэуи абы ибгъуэтэнущ адыгэхэм я щэнхабзэмрэ хабзэмрэ теухуауэ дзэ тхакIуэ Анучин Д. Г. (1833 — 1900), къэрал къулыкъущIэ Ковалевский Е. П. (1790 — 1867), зауэлI Сталь К. Ф. (1817 — 188?) сымэ ятха лэжьыгъэ купщIафIэхэр.
Тхылъым и гуэдзэнщ къэхутакIуэ Дьячков-Тарасов А. И. и «Абадзехи», «Мамхеги» тхыдэ-этнографие очеркхэр.
«Черкесия» тхылъыр Кавказ зауэр зэриухрэ мы гъэм илъэси 150-рэ зэрырикъум и щIыхькIэ къыдагъэкIащ.
ИСТЭПАН Залинэ.
